Klasse ontruim weens vrees vir ‘Driehoek-tragedie’18 klaskamers by Hoërskool Roodepoort is ontruim. (Foto: Mia Slabbert) Vervalle, verlate en kommerwekkend gevaarlik. Altesaam 18 klaskamers van Hoërskool Roodepoort in Gauteng is ŉ jaar gelede dringend ontruim nadat die gebou as uiters gevaarlik bestempel is. Dit staan vandag nog net soos dit destyds gelaat is, sommige met van die lesse steeds op die bord voor in die klas geskryf. Hoërskool Roodepoort se bestuur het self begin ondersoek instel na die veiligheid van dié skool se gebou na die tragedie vroeg verlede jaar by Hoërskool Driehoek in Vanderbijlpark toe ŉ loopbrug tydens skooltyd meegegee het en vier leerlinge hul lewens verloor het. Volgens die Suid-Afrikaanse Onderwysersunie het die ingenieursmaatskappy wat ondersoek gedoen het na die skool se veiligheid, bevind dat van die klaskamers se vloere inmekaar begin sak het en daar was duidelike krake in die vloere. 18 klaskamers by Hoërskool Roodepoort is ontruim. (Foto: Mia Slabbert) “Ons sukkel om al ons leerders in die oorblywende klaskamers te akkommodeer. Die departement het vir ons net sewe tydelike klaskamers gegee en van die leerders gaan skool in die saal,” sê Lucinda Human, hoof van finansies by die skool. Hoërskool Roodepoort se bestuur meen dit is nou tyd dat die gemeenskap hande neem om self die strukturele skade aan die skoolgebou te hanteer, aangesien die skool nie self die bou van nuwe klaskamers kan bekostig nie. #OpReisSaamMetMia het op Vrydag 31 Januarie navrae aan Steve Mabona, die woordvoerder van die Gautengse departement van onderwys, gestuur. Nog geen terugvoer is in die verband ontvang nie, maar dit sal bygewerk word wanneer dit wel ontvang word. Kyk na die volle video hier: